RT ปักธงรายได้ปี 65 โต 50% จ่อสัญญาใหม่กว่าพันลบ. รุกประมูลงานต่อเนื่อง
RT ปักธงรายได้ปี 65 โต 50% ตุน backlog แน่น 5.59 พันลบ. ทยอยรับรู้รายได้ต่อเนื่อง หลังสถานการณ์ไวรัสโควิด-19 คลี่คลาย  เผยอยู่ระหว่างรอลงนามในสัญญามูลค่ารวมกว่าพันลบ. เดินหน้าประมูลงานใหม่เพิ่ม
RT ปักธงรายได้ปี 65 โต 50% ตุน backlog แน่น 5.59 พันลบ. ทยอยรับรู้รายได้ต่อเนื่อง จ่อสัญญาใหม่กว่าพันลบ. เดินหน้าประมูลงานใหม่เพิ่ม
9 ธ.ค. 2564

นายชวลิต ถนอมถิ่น ประธานเจ้าหน้าที่บริหาร บริษัท ไร้ท์ทันเน็ลลิ่ง จำกัด (มหาชน) หรือ RT เปิดเผยว่า บริษัทตั้งเป้ารายได้ปี 65 จะสามารถเติบโตได้ 50% จากปี 64 ที่คาดว่าจะทำได้ใกล้เคียงปีก่อนที่ 2,862.99 ล้านบาท โดยปัจจุบันบริษัทมีงานในมือ (backlog) ราว 5,591 ล้านบาทที่จะสามารถรับรู้รายได้อย่างต่อเนื่อง หลังจากสถานการณ์การแพร่ระบาดของเชื้อไวรัสโควิด-19 คลี่คลายไปในทิศทางที่ปรับตัวดีขึ้น และโครงการต่างๆ เริ่มกลับมาดำเนินการได้ตามปกติ
นอกจากนี้ บริษัทอยู่ระหว่างรอลงนามในสัญญามูลค่ารวมกว่า 1,000 ล้านบาทที่จะเข้ามาเพิ่มเติม และยังเตรียมเข้าประมูลงานใหม่ๆ อย่างต่อเนื่อง ซึ่งยังมีโอกาสที่จะเข้ารับงานเพิ่มเติม อาทิ งานรถไฟทางคู่ในภาคเหนือ ซึ่งบริษัทจะเข้าประมูลงานในส่วนของอุโมงค์ในเร็วๆ นี้, งานอุโมงค์ในดินอ่อนทั้งของกรุงเทพฯ การประปานครหลวง หรือการไฟฟ้านครหลวง และงานจากกรมทางหลวง คาดว่าจะได้รับงานเข้ามาเพิ่มเติมอย่างต่อเนื่องเช่นกัน
“ในปีนี้ต้องยอมรับว่ามีผลกระทบค่อนข้างมากจากสถานการณ์การแพร่ระบาดของเชื้อไวรัสโควิด-19 โดยเฉพาะในช่วงไตรมาส 3/64 แต่อย่างไรก็ตามสถานการณ์ต่างๆได้คลี่คลายไปในทิศทางที่ดีขึ้นแล้วส่งผลให้งานโครงการต่างๆสามารถดำเนินการได้ ขณะที่งานต่างๆเริ่มกลับมามากขึ้น จึงเชื่อมั่นว่าผลประกอบการของบริษัทจะเติบโตได้ในปี 65″นายชวลิต กล่าว